Bed on Bricks beste! - Kollig - Republikein
Monday, December 10th, 21:43:16
Bed on Bricks beste!
02 September 2004 | Kollig
WAT gebeur wanneer die Sons of Trout-hoofsanger, een van Suid-Afrika se beste baskitaarspelers, \'n waaghalsige kitaarspeler en \'n ervare tromspeler hul kragte saamsnoer om \'n natuurlike ritme en styl te skep? Bed on Bricks natuurlik!
Hierdie opwindende rockgroep se ontstaan is te danke aan Mike Hardy (van Sons of Trout) en vandag is dié groep reeds bykans \'n jaar op die SA-musiektoneel. Intussen het hulle uitstekende terugvoering ontvang van hul gehore en kritici en is Bed on Bricks \'n gewilde en bekende gesig by geleenthede in Kaapstad, die Oos-Kaap, Vrystaat en Gauteng. Hulle is selfs verlede jaar benoem as die Beste Uitvoerende Band: Pop/Rock/Jazz by die KKNK.
Benewens Mike bestaan Bed on Bricks uit Schalk van der Merwe op die baskitaar, Dave van der Linden op hoofkitaar en Tim Ranking op tromme.
Schalk is ook deel van Suid-Afrika se top blues band Delta Blue, asook Alta Joubert en SA-gunsteling Valiant Swart. Sedert sy eerste band, Shooting Corinne, op die SA musiektoneel verskyn het, genereer Dave van der Linden uitstekende rock-energie ter-wyl medelid Tim Rankin weer die musieknywerheid betree het met die SA-uitvoerproduk Dorp wat gereeld saam met sanglegende Anton Goosen optree. Tim is bekend daarvoor om by bykans enige styl aan te pas.
Bed on Bricks is trots op hul vernuf wanneer dit kom by die uitvoering van verskillende klanke en met die vrystelling van hul eerste album, Humanarium, en die liedjie van die jaar-toekenning van die SA Rock Digest, is die breë publiek haas onderweg om dié CD aan te skaf.
Bed on Bricks is op Vrydag 10 September om 19:30 by die atletiek-stadion in Olympia te sien.